2013 की चैंपियंस ट्राफी के फाइनल में इंग्लैंड को अंतिम ओवर में जीत के लिए 15 रन की जरुरत थी। तत्कालीन कप्तान महेंद्र सिंह धोनी ने गेंद अश्विन को थमाई और इस आफ स्पिनर ने अपने देश को निराश नहीं किया। उन्होंने इस ओवर में नौ रन दिये और खिताब भारत की झोली में डाल दिया। अश्विन पाकिस्तान के खिलाफ अंतिम एकादश से बाहर रखने के मुश्किल फैसले पर कप्तान विराट कोहली ने कहा था कि अश्विन उच्च स्तरीय गेंदबाज है और साथ ही वह बेहद प्रोफेशनल भी है। वह इस बात को समझते हैं कि हम कौन सी टीम चुन रहे हैं। उन्होंने मुझसे कहा था कि आप जो भी फैसला लोगे, मेरा समर्थन रहेगा। विराट का यह फैसला पाकिस्तान के खिलाफ मैच में ठीक रहा था, लेकिन श्रीलंका के खिलाफ मैच में भारत को उनकी कमी काफी महसूस हुई। अब जब निर्णायक मौके की बारी आ गई है तो अश्विन को अंतिम एकादश में एक मौका मिलना चाहिए।